Karnevál ellen
A vármegyére egy írás érkezett, mely a farsang 
                    beszüntetését kéri.

                    I.

Hogy búcsuzásod napja közelg,
Hogy híveidnek kedve fogy
És hogy pénzünk már rég a fogytán:
Még elviselnők valahogy.

Óh, Karnevál, más itt a gyászos,
Mi végét kínossá tegye:
Ön ellen fordul búcsuján most
A vármegye, a vármegye...

                    II.

A vármegyére tudniillik
Hajdanta jártak lenge villik,
Hajdanta jártak frakkos ifjak,
Sokat táncoltak, többet ittak,
Turbékoltak szerelmespárok
Valamikor,
Mikor még voltak megyebálok.

A vármegyére most azonban,
Nézzék meg bár, hogy igazom van,
Érkezett egy csúf paksaméta.
A paksaméta durva célja:
Ha elmultak a megyebálok,
Karnevál úr
Keresse fel a másvilágot...

                    III.

Habár tréfásan peng e húr,
Fáj ez minékünk, herceg úr,
Óh, de sebünkre van vigasz,
Avult mondás, de szent igaz:
Egyszer minden szép elmulik,
Nem lesznek farsangos murik,
Jogász-, mérnök-, megyebál
Ma úgyis csak vegetál.
Nem lesz bálelnök, bálanya,
Szerelmes bakfis, víg banya,
Nem lesz farsangos báli róka,
Értéket veszít a paróka...
Ám nem veszítjük el hitünket,
Ha Karnevál elhagy bennünket,
Úgy segítünk, ahogy tudunk:
Ezután böjtben táncolunk!...
Versek